Hea Jõelähtme valla elanik!

Asusin Jõelähtme valda elama kaheksa aastat tagasi, kui Kostivere koolis huvijuhina tööle hakkasin. Mul on olnud suurepärane võimalus kaasa rääkida noorte huvihariduse teemadel ja hiljem vallavolikogu liikmena ka teistes olulistes valdkondades laiemalt. Selle kaheksa aasta jooksul on Jõelähtme vald saanud mulle väga südamelähedaseks ning mulle läheb väga korda, kuidas minu kodukohas elu käib. Olen senini ja ka edaspidi valmis Jõelähtme valla käekäigu eest seisma ja tegemistes kaasa rääkima.

Teatan Sulle, et **olen otsustanud** ka sel korral **kandideerida Jõelähtme vallavolikokku**. Enda senisele kogemusele tuginedes julgen väita, et volikogu liikmena saan ka reaalselt vallaelus kaasa rääkida ja nii mõndagi ära teha.

Tähtsmad valdkonnad minu jaoks on **aktiivne eluviis; turvaline ja ilus kodukant; kultuur; noored ja haridus.** Minu südameasi on see, et meie valla elanikel oleks kodukohas piisavalt võimalusi oma tervise eest hoolt kanda: välijõusaalid, terviserajad, staadionid ja loomulikult aktsioonid sotsiaalmeedias, mis inimesi aktiivsusele ärgitavad. Hea näitena võin tuua enda algatatud kampaania „Hakka liigutama!“, mille raames 2021. aasta aprillikuus iga päev valla Facebooki vahendusel erinevate inimeste eestvedamisel kodudes harjutusi kaasa teha sai. Teine märkimisväärne väga hästi õnnestunud üleskutse oli Loo alevikus toimunud kokkusaamine „Kodukant korda“, millega üle tonni prügi üheskoos üles korjasime ja jäätmejaama toimetasime. Aitäh kõikidele, kes selles kaasa lõid!

Samuti pean väga oluliseks, et meie valla noorte haridus oleks kvaliteetne ja konkurentsivõimeline; et meie õpetajad oleksid heal tasemel ja motiveeritud meie vallas töötama. Seisan hea selle eest, et Jõelähtme valla noortel oleks võimalus enda huvide ja hobidega tegeleda just oma kodukohas ega peaks selleks kümneid kilomeetreid kuskile sõitma.

Teemasid, milles kaasa räägin, on omajagu ja siin neid kõiki loetleda ei jõua. Küll aga on mul sulle üleskutse: **kui sulle läheb korda, mis su kodukandis toimub, ja tahad, et sinu sõnal oleks kaalu, siis ära vaata kõrvalt ja tule räägi kaasa oktoobris toimuvatel valimistel.**

Minu jaoks on Sinu hääl oluline!